Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 773/09/6606	Lučenec, 28.9.2012
EEČ : 2-47-133-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
ako otec maloletého syna XXXXX, nar. 26.08.2002 hoci bol právoplatným rozsudkom Okresného súdu v Lučenci č.k. 8P 124/05 zo dňa 23.11.2005 zaviazaný k plateniu výživného mesačne sumou 49,79 € (1 500,-Sk) počnúc dňom 01.08.2005 vždy do 15-teho dňa toho ktorého mesiaca vopred do rúk matky dieťaťa XXXXX, nar. 01.06.1978, túto povinnosť riadne neplnil v XXXXX a inde a za obdobie od 01.02.2009  do 25.10.2011 matke dieťaťa XXXXX na výživnom dlhuje celkovú sumu 1 643,07 € (49 500,- Sk)   
lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
Odôvodnenie:
Povereným príslušníkom PZ, OO PZ v Poltári bolo vedené proti obvinenému XXXXX  trestné stíhanie pre prečin zanedbania povinnej výživy podľa § 207 ods. 1 Trestného zákona na tom skutkovom základe, ktorý je uvedený vo výrokovej časti uznesenia o začatí trestného stíhania a vznesení obvinenia. 
	Dňa 04.03.2011 poverený príslušník PZ, OO PZ v Poltári uznesením č. ORP-467/Pt-LC-2011 podľa § 228 ods. 2 písm. a/ Trestného poriadku trestné stíhanie obvineného XXXXXa prerušil a následne dňa 30.03.2011 bolo jeho trestné stíhanie odovzdané Okresnému štátnemu zastupiteľstvu v XXXXX z dôvodu, že sa jednalo občana Českej republiky, ktorý sa zdržiaval na jej území.
Obžalovaný XXXXX bol trestným rozkazom Okresného súdu v Sokolove č.k. 6T 39/2012 zo dňa 05.03.2012, ktorý nadobudol právoplatnosť dňa 27.03.2012 uznaný vinným z prečinu zanedbania povinnej výživy podľa § 196 ods. 1 Trestného zákonníka a bol mu uložený trest odňatia slobody v trvaní 4 mesiacov s podmienečným odkladom jeho výkonu na skúšobnú dobu 12 mesiacov. Obvinenému bola zároveň uložená povinnosť, aby podľa svojich možností uhradil dlžné výživné. 
Dňa 25.07.2012 bolo uznesením námestníčky okresného prokurátora v Lučenci v trestnom stíhaní obvineného XXXXX pokračované podľa § 228 ods. 5 Trestného poriadku. Predmetné uznesenie nadobudlo právoplatnosť dňa 04.08.2012.
Podľa § 215 ods. 2 písm. c/ Trestného poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom a toto rozhodnutie možno považovať za dostačujúce. Keďže trest, ktorý bol obvinenému XXXXX za prečin zanedbania povinnej výživy  podľa § 207 ods. 1 Trestného zákona uložený právoplatným trestným rozkazom Okresného súdu v Sokolove možno považovať za dostačujúci, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka